钦定古今图书集成/理学汇编/学行典/第174卷 > 萧良干
## 钦定古今图书集成/理学汇编/学行典/第174卷 > 萧良干

按《泾县志》：“萧良干，字以宁，号拙斋，中都人。幼有大志，
甫入塾，睹范文正公义田故事，即欲仿行书片纸，藏
书笥中。弱冠慕王文成公学而私淑之。时时同志联
会讲究良知之旨，多所自得，直从本心，无纤毫矫饰，
孝友本之天植。少时母疾，衣不解带者累月。初授户
部主事，榷税崇文。河西羡金贮帑，不以累行李。擢浙”
江绍兴知府。修三江闸，筑兴海塘，复稽山书院，与衿
绅讲学课文，得士为盛，肖像崇祀。升贵州副使，历河
南右参政，分守大梁。至陕西左布政使。裁抑矿税，二
珰，不少假借，所部赖以安宁。历三十年，官舍冷如，行
李萧然。所有田产，分给子姓外，仍割腴田二百馀亩
为义田，以竟初志。年七十馀，卒于家。